РЕШЕНИЕ НА КОМИСИЯТА
от 22 октомври 2007 година
за предоставяне на поисканата от Ирландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници
(нотифицирано под номер C(2007) 5095)
(само текстът на английски език е автентичен)
(2007/697/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално приложение III, параграф 2, трета алинея от нея,
като има предвид, че:
(1)
Ако количеството оборски тор, което една държава-членка възнамерява да прилага на хектар годишно, е различно от предвиденото в приложение III, параграф 2, втора алинея, първо изречение и буква а) към Директива 91/676/ЕИО, това количество трябва да е определено така, че да не пречи за постигането на целите от член 1 на същата директива, и трябва да е обосновано от обективни критерии, такива като, в настоящия случай, дълги сезони на растеж и култури с високо усвояване на азот.
(2)
На 12 ноември 2004 г. Ирландия внесе в Комисията искане за дерогация от изискванията в приложение III, параграф 2, трета алинея от Директива 91/676/ЕИО. На 18 октомври 2006 г. е внесено актуализирано искане въз основа на преразгледаните European Communities (Good Agricultural Practice for the Protection of Waters) Regulations, 2006 (Statutory Instrument Number 378 of 2006).
(3)
Поисканата дерогация се отнася за намеренията на Ирландия да разреши употребата на 250 kg азот от оборски тор на хектар на година във ферми с минимум 80 % пасища и ливади. Потенциално дерогацията ще засегне най-много 10 000 стопанства за едър рогат добитък в Ирландия, които съставляват 8 % от всички животновъдни стопанства, 8 % от използваната земеделска земя и 20 % от животинските единици.
(4)
За исканата дерогация еднакво важи ирландското законодателство за транспониране на Директива 91/676/ЕИО, European Communities (Good Agricultural Practice for the Protection of Waters) Regulations, 2006 (Statutory Instrument Number 378 of 2006).
(5)
В ирландското законодателство, с което е транспонирана Директива 91/676/ЕИО, са предвидени максимални количества азот и фосфати, които могат да се прилагат на хектар. Те са диференцирани в зависимост от съдържанието на азот и фосфати в почвата и следователно отчитат количествата на тези вещества, осигурени от самата почва.
(6)
Според третия доклад за изпълнението на директивата за нитратите в Ирландия и последните доклади до Комисията на Агенцията за опазване на околната среда за периода 2001 г.-2003 г., средната отчетена концентрация на азот в подпочвените води е от порядъка на 2,5 mg/l нитрати, като в не повече от 2 % от местата на пробовземане е отчетена концентрация над 50 mg/l. Данните за качеството на водата в реките в периода 2000 г.-2003 г. сочат, че средната стойност на нитратите в станциите на мрежата за мониторинг Eurowaternet е 6,9 mg/l.
(7)
В 70 % от местата за мониторинг на подпочвените води е отчетено стабилизиране или тенденция към намаляване на азотната концентрация. През 2001 г. - 2003 г. е отчетено подобрение в качеството на реките в сравнение с предишния отчетен период 1995 г.-1997 г., а също и обръщане на предишната тенденция за влошаване на качеството на водите, която се наблюдаваше от края на 80-те години на 20-ти век. Наблюдава се и намаление на хипертрофните езера.
(8)
В съответствие с член 3, параграф 5 от Директива 91/676/ЕИО, Ирландия прилага програма за действие на цялата си територия, съгласно European Communities (Good Agricultural Practice for the Protection of Waters) Regulations, 2006 (Statutory Instrument Number 378 of 2006).
(9)
Броят на селскостопанските животни и употребата на химически торове са спаднали през последното десетилетие. Броят на едрия рогат добитък, прасетата и овцете е намалял съответно със 7 %, 3 % и 17 % в периода 1997 г.-2004 г. Средното натоварване с азот от оборски тор възлиза на 103 kg/ha през 2004 г., което е значително по-малко от отчетените през 1998 г. 140 kg/ha. Средното натоварване с фосфор (Р) е било 16 kg/ha. В периода 1999-2005 г. употребата на изкуствени азотни торове е спаднала с 21 %, а на фосфатни - с 37 %.
(10)
В Ирландия 90 % от селскостопанските земи се използват за пасища и ливади, като преобладават типовете пасища и ливади, подходящи за пасищно отглеждане. Като цяло в пасищните ферми 47 % от земята е подложена на екстензивно ползване, поради което е с относително ниска гъстота на животните и ниско внасяне на тор, 36 % се обработва по линия на програми за екологично земеделие (схемата за защита на околната среда в селските райони, схемата REP) и едва 7 % е подложена на интензивно ползване. За обработваеми земи се използват 10 %. Средната употреба на химически торове върху пасищата и ливадите възлиза на 82 kg/ha азот и 7,6 kg/ha фосфор.
(11)
Климатът в Ирландия се характеризира с равномерно разпределение на валежите през цялата година и със сравнително малки температурни амплитуди, което позволява вегетационният сезон на тревата да продължава от 330 дни в югозападните райони на страната до около 250 дни в североизточните.
(12)
Представените с ирландската нотификация технически и научни документи показват, че предлаганото количество от 250 kg азот на хектар на година от оборски тор от тревопасни селскостопански животни във фермите с минимум 80 % пасища и ливади е оправдано въз основа на обективни критерии като продължителни вегетационни сезони и култури с високо усвояване на азот.
(13)
Поради това Комисията счита, че количеството оборски тор, за което Ирландия е отправила искане, няма да попречи за постигането на целите на Директива 91/676/ЕИО, при положение че се спазват някои строги условия.
(14)
Настоящото решение следва да се приложи във връзка с програмата за действие на Ирландия, European Communities (Good Agricultural Practice for the Protection of Waters) Regulations, 2006 (Statutory Instrument Number 378 of 2006).
(15)
Предвидените в настоящото решение мерки съответстват на становището на комитета по нитратите, създаден съгласно член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Дерогацията, поискана от Ирландия с писмо от 18 октомври 2006 г. с цел да се разреши прилагането на по-голямо количество оборски тор от предвиденото в приложение III, параграф 2, втора алинея, първо изречение и буква а) към Директива 91/676/ЕИО, се разрешава при условията, указани в настоящото решение.
Член 2
Определения
За целите на настоящото решение важат следните определения:
а)
„пасищни ферми“ означава стопанства, в които 80 % или повече от земеделската земя, налична за прилагане на оборски тор, е заета с трева;
б)
„тревопасни селскостопански животни“ означава едър рогат добитък (с изключение на малки телета), овце, еленови, кози и коне;
в)
„трева“ означава постоянно или временно пасище (под временно се разбира за по-малко от четири години).
Член 3
Обхват
Настоящото решение се прилага на индивидуална основа към пасищните ферми и подлежи на условията на членове 4, 5 и 6.
Член 4
Ежегодно даване на разрешение и ангажираност
1. Всяка година фермерите, които искат да се възползват от дерогация, подават молба до компетентните органи.
2. Едновременно с молбата от параграф 1, те поемат писмено ангажимента да спазят условията от членове 5 и 6.
3. Компетентните органи следят всички молби за дерогация да преминат през административна проверка. Когато проверката от страна на националните органи на молбата от алинея 1 покаже, че не са спазени изискванията на член 5 или член 6, кандидатът се уведомява за това. В такъв случай молбата му се смята за отхвърлена.
Член 5
Приложение на оборски и други торове
1. Количеството оборски тор от тревопасни селскостопански животни, което се прилага всяка година в пасищните ферми, включително и от самите животни, не трябва да надхвърля количеството оборски тор, което съдържа 250 kg азот на хектар, при условията, указани в параграфи от 2 до 7.
2. Общото постъпление на азот не трябва да надвишава предвидената потребност от хранителни вещества на разглежданата култура и следва да отчита постъпленията от почвата. Общото прилагане на азот се диференцира въз основа на гъстотата на животните и производителността на пасищата и ливадите.
3. Във всяка ферма се води план на торенето, в който се описва редуването на културите и планираното използване на оборски и азотни и фосфатни химически торове. Фермите трябва да разполагат с такъв план най-късно до 1 март.
Планът на торене съдържа следното:
а)
брой глави добитък, описание на системата за съхранение и складиране, включително обема на ползвания склад за оборски тор;
б)
изчисление на произведените във фермата азот (без загубите от съхранение) и фосфор от оборски тор;
в)
редуването на културите и заеманата от всяка култура площ, включително картна скица на разположение на отделните полета;
г)
предвидената потребност на културите от азот и фосфор;
д)
количеството и вида оборски тор, който се изнася от фермата или се внася в нея;
е)
резултатите от анализите за състояние на почвата по отношение на N и P, ако са правени такива;
ж)
прилагането на азот и фосфор от оборски тор за всяко поле (площи от фермата с еднотипна почва и еднотипни култури);
з)
прилагането на азот и фосфор при използване на химически и други торове за всяко поле.
Плановете се преработват най-късно до седем дни след настъпването на някаква промяна в земеделските практики, за да се осигури тяхната актуалност.
4. Във всяка ферма следва да се води отчет за торенето, включително с информация за управлението на замърсената вода. Тези отчети се предават на компетентните органи за всяка календарна година.
5. Всяка пасищна ферма, която се ползва от индивидуална дерогация, следва да приеме, че посочената в член 4, параграф 1 молба, планът за торене и отчетите за торенето могат да бъдат предмет на проверка.
6. Анализи на съдържанието на азот и фосфор в почвата се извършва във всяка ферма, която се ползва от индивидуална дерогация, поне веднъж на всеки четири години за всяка хомогенна площ от фермата, предвид редуването на културите и почвените характеристики. Изисква се минимум по един анализ на всеки пет хектара земя.
7. Не е разрешено разпръскването на оборски тор през есента, преди култивиране на тревата.
Член 6
Управление на земята
80 % или повече процента от земята във фермите, налична за прилагане на оборски тор, следва да бъде засята с трева. Фермите, ползващи се от индивидуална дерогация, провеждат следните мерки:
а)
временните пасища и ливади се орат напролет;
б)
на мястото на ораните тревни площи, независимо от вида на почвата, веднага следва култура с високо усвояване на азот;
в)
при редуването на култури не се включват зеленчукови и други растения, които фиксират азота от въздуха. Това обаче не важи за детелината в пасища и ливади, където тя заема под 50 % от площта, нито за зърнени култури/грах при подсяване с тревата.
Член 7
Други мерки
Ирландия гарантира, че използването на дерогацията няма да засегне мерките, необходими за спазване на друго законодателство на Общността, свързано с околната среда.
Член 8
Мониторинг
1. Във всяка страна компетентният орган изготвя карти с процентното разпределение на пасищните ферми, на добитъка и на селскостопанските земи, покрити от индивидуална дерогация, като тези карти се актуализират всяка година. Тези карти се предават ежегодно на Комисията, като първите трябва да бъдат получени до 1 март 2008 г.
2. Мониторингът на фермите, обхванати от програмата за действие и от дерогацията, се провежда по водосбори за селскостопански мониторинг, установени съгласно ирландската програма за действие. Референтните водосбори за мониторинг трябва да са представителни за различните видове почви, за различните нива на интензивност и за практиките по наторяване.
3. От проучванията и постоянните анализи за съдържанието на азот и фосфор следва да се събере информация за местното земеползване, за редуването на културите и за селскостопанските практики във фермите, които се ползват от индивидуална дерогация. Тази информация може да се използва за изчисляване, с помощта на модел, на степента на просмукване на нитрати и загубите на фосфор от площи, върху които са приложени до 250 kg азот на хектар на година във формата на оборски тор от тревопасни селскостопански животни.
4. Мониторингът на плитките подпочвени води, почвената вода, дренажните води и водните течения във ферми, които спадат към местата за мониторинг на водосбори със селскостопански характер, осигурява данни за концентрацията на нитрати и фосфор във водите, които напускат кореновата зона и навлизат в повърхностните и подпочвените води.
5. Засилен мониторинг на водите се провежда на селскостопански водосбори, разположени в близост до най-уязвимите водни басейни и особено уязвими водоносни пластове.
6. Преди изтичането на срока на дерогацията се провежда проучване с цел събиране на подробна научна информация за интензивните пасищни системи в Ирландия. Това проучване ще е съсредоточено върху просмукването на нитрати при системи на интензивно производство на мляко и млечни продукти върху чувствителни типове почви (пясък и песъчлива глина) в представителни райони.
Член 9
Проверки
1. Компетентният национален орган извършва административни проверки във всички ферми, които се ползват от индивидуална дерогация, с цел да оцени дали се спазва изискването за прилагане на не повече от 250 kg азот на хектар на година от оборски тор от тревопасни селскостопански животни, както и максимално допустимото наторяване с азот и фосфор и условията за земеползване.
2. Създава се програма за проверки на място въз основа на анализ на риска, на резултатите от проверките през предходните години и на резултатите от общия контрол на случаен принцип върху изпълнението на законодателството за транспониране на Директива 91/676/ЕИО. Проверките на място следва да покриват поне 3 % от фермите, които се ползват с индивидуална дерогация за изпълнение на условията, посочени в членове 5 и 6.
Член 10
Докладване
1. Всяка година компетентният орган предава на Комисията резултатите от мониторинга, заедно със сбит доклад за развитието и практиките на оценка на качеството на водите. Докладът предоставя информация за начина, по който е извършена оценка на изпълнението на условията на дерогацията, посредством проверки на равнище ферма и съдържа информация за неизрядните ферми, въз основа на резултатите от административните проверки и проверките на място. Първият доклад трябва да бъде предаден през юни 2008 г., и всяка следваща година през месец юни.
2. Така получените резултати ще бъдат взети под внимание от Комисията във връзка с евентуално ново искане за дерогация.
Член 11
Прилагане
Настоящото решение се прилага в контекста на ирландската програма за действие, както е приложена в European Communities (Good Agricultural Practices for Protection of Waters) Regulations 2006 (Statutory Instrument No 378 of 2006) от 18 юли 2006 г. Срокът му изтича на 17 юли 2010 г.
Член 12
Адресат на настоящото решение е Ирландия.
Съставено в Брюксел на 22 октомври 2007 година.